Na temelju članka 35. Zakona o lokalnoj i područnoj (regionalnoj) samoupravi (“Narodne novine», broj: 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19i 144/20) i članka 27. Statuta Općine Dugi Rat («Službeni glasnik» - službeno glasilo Općine Dugi Rat, broj 5/21), Općinsko vijeće Općine Dugi Rat, na 10. sjednici održanoj 16. ožujka 2022. godine, donosi

ODLUKU

o izmjenama i dopunama Odluke

o davanju javnih površina na privremeno korištenje

Članak 1.

U Odluci o davanju javnih površina na privremeno korištenje (“Službeni glasnik” - službeno glasilo Općine Dugi Rat, broj 1/08) članak 2. mijenja se i glasi:

“Članak 2.

Pod javnim površinama u smislu ove Odluke smatraju se javne površine utvrđene Odlukom o komunalnom redu, a koje se mogu koristiti za postavljanje privremenih objekata koji u pravilu služe za obavljanje gospodarskih djelatnosti”.

Članak 2.

U članku 4. stavku 5. riječi”nadležni organ državne uprave” zamjenjuju se riječima “nadležno tijelo”.

Članak 3.

Članak 5. mijenja se i glasi:

“Privremeno korištenja javnih površina za namjene navedene u članku 3. ove Odluke dodjeljuje se putem javnog natječaja uz uvjet da je određena javna površina određena za namjenu za koju se dodjeljuje u skladu s Planom namjene javnih površina.

Odluku o raspisivanju natječaja kao i Odluku o odabiru najpovoljnijeg ponuditelja donosi Općinski načelnik na temelju prijedloga Povjerenstva za provedbu natječaja.

Privremena upotreba javne površine iz članka 4. stavka 3 i 4. ove Odluke dodjeljuje se po zahtjevu korisnika neposrednom dodjelom.”

Članak 4.

U članku 8. stavku 1. riječi “na prijedlog Općinskog poglavarstva” zamjenjuju se riječima “na prijedlog Općinskog načelnika”.

Stavak 2. članka 8. mijenja se i glasi:

“Javne površine koje se daju na privremeno korištenje javnim natječajem dodjeljuje se u skladu s Planom iz prethodnog stavka”.

Članak 5.

U članku 9. stavak 2. mijenja se i glasi:

“Natječaj se objavljuje na oglasnoj ploči i službenoj internetskoj stranici Općine Dugi Rat te u “Službenom glasniku”- službenom glasilu Općine Dugi Rat.

Obavijest o raspisivanju javnog natječaja može se objaviti i u dnevnom listu.”

Članak 6.

U članku 11. riječi “odobrenja ovlaštenog organa državne uprave” zamjenjuju se riječima “odobrenja nadležnog tijela”.

Članak 7.

U članku 12. riječi “utvrđuje Općinsko poglavarstvo” zamjenjuju se riječima: “utvrđuje Općinski načelnik”.

Članak 8.

U članku 16. atavku 1. alineji 2. riječi “rješenjem nadležnog organa državne uprave” zamjenjuju se riječima “rješenjem nadležnog tijela”.

Članak 9.

U članku 17. stavku 1. alineji 3. riječi “Općinsko poglavarstvo” zamjenjuju se riječima “Općinski načelnik”.

Članak 10.

U članku 18. stavku 1. riječi “Općinsko poglavarstvo” zamjenjuju se riječima “Općinski načelnik”.

Članak 11.

U članku 21. stavku 1. i 2. riječi “globom” zamjenjuju se riječima “novčanom kaznom.”

Članak 12.

Članak 22. mijenja se i glasi:

“Ugovori za korištenje javnih površina sklopljeni prije stupanja na snagu ove Odluke vrijede do isteka njihova trajanja.

Po isteku trajanja Ugovora iz stavka 1. ovog članka raspisati će se natječaji sukladno odredbi članka 9. ove Odluke i u skladu sa Planom korištenja javnih površina na području Općine Dugi Rat (“Službeni glasnik”- službeno glasilo broj 1/18)”.

Članak 13.

Izmjene i dopune ove Odluke stupaju na snagu prvog dana od dana objave u “Službenom glasniku” - službenom glasilu Općine Dugi Rat.

SPLITSKO-DALMATINSKA ŽUPANIJA

OPĆINA DUGI RAT

OPĆINSKO VIJEĆE

KLASA: 021-05/08-01/04 PREDSJEDNIK

URBROJ: 2181-22-01/1-22-2 OPĆINSKOG VIJEĆA:

Dugi Rat, 16. ožujka 2022.

Frane Marčić

OBRAZLOŽENJE

Postojeću Odluku o davanju javnih površina na privremeno korištenje (“Službeni glasnik” - službeno glasilo Općine Dugi Rat, broj 1/08) bilo je potrebno uskladiti u dijelu koji se odnosi na način i postupke davanja javnih površina na privremeno korištenje s obzirom da je odredbom članka 391. Zakona o vlasništvu i drugim stvarim pravima (“Narodne Novine” broj: 91/96, 68/98, 137/99, 22/00, 73/00, 129/00, 114/01, 79/06, 141/06, 146/08, 38/09, 153/09, 143/12, 152/14) propisano da nekretninu u vlasništvu jedinice lokalne samouprave tijela nadležna za njihovo raspolaganje mogu otuđiti ili s njom raspolagati samo na temelju javnog natječaja.

Stoga je sukladno danoj odredbi u preporuci Državnog ureda za reviziju izvršeno usklađenje postojeće Odluke.

Ostale izmjene odnose se na ispravak terminologije kao što su poglavarstvo i nadležni organ u termin općinski načelnik i nadležno tijelo.